Publication: Magyar Közlöny
Issue: MK-2000-31 (Year: 2000, Number: 31)
Era: 1990-2004
Section: a 7/2000. (IV. 7.) OM rendelethez
Paragraph Index: 72

5. A képzés főbb tanulmányi területei A képzés a biológiai antropológia/humánbiológia és a humángenetika/populációgenetika egyes részterületeiről ad részletes ismereteket, amelyek kiegészülnek a rokon szakterületek (pl. régészet, néprajz, kulturális antropológia, szociológia) áttekintésével. A képzés feltételez fontos, alapvető biológiai ismereteket. A megtanítandó anyag azonban nemcsak az alapképzésben szereplő molekuláris, infra- és szupraindividuális biológiai tudásanyag kibővítését és továbbfejlesztését jelenti, hanem olyan naprakész, hosszú évek tapasztalatával megszerezhető ismereteket is, amelyek tankönyvekben nem hozzáférhetőek. 5.1. Humánbiológia Az ember általános és összehasonlító biológiája, a vonatkozó összefüggéseket és a kauzalitásokat is kimerítő, széles körű tényanyagra támaszkodó részletes ismertetés. Mindez a képzés összóraszámának 5%-át teszi ki. 5.1.1. Hominid evolúció A Hominida család tér-idő struktúrája, a filogenezis és az ezzel összefüggő egységként a taxonómia, a ma élő emberfajták. Az osteológia és osteometria ismeretei, a kapcsolódó morfológiai és mérő vizsgáló módszerek. A paleontológia, a „vezér-kövületek”, az élővilág fejlődésének fosszilis bizonyítékai. Az archaeozoologia, az állatok háziasítása, tenyésztése összefüggő, ma is az ember egyik legfontosabb tevékenységének számító állattartás, állattenyésztés folyamatának fejlődése, a leletek bemutatása. A Primatak. A hominid evolúció, a Hominidák törzsfejlődésének fosszilis bizonyítékai az állati ősöktől az anatómiailag modern emberig. A történeti antropológia: a paleoantropológia, a paleodemográfia, a palaeoserologia és a palaeopathologia. A történeti korok embercsoportjainak csontmaradványai alapján a korábban élt népességek antropológiai arculatának, társadalmi berendezkedésének rekonstruálása. A Kárpát-medence népvándorlás kori és honfoglalás kori (Árpád-kori) népességének antropológiai bemutatása. Régészeti és geológiai kronológiai ismeretek, leletek elhelyezése a törzsfán. A paleolitkor, a mezolitkor és a neolitkor régészete, az ókor és a középkor európai vonatkozásai. Mindezek a képzés összóraszámának 30%-át teszik ki. 2000/31. szám 5.1.2. Hominid variáció A ma élő népességek biológiai variációi. Az emberi evolúció és variáció kialakulása. A nemi, az életkori, a testalkati variációk, a gerincesek szervezettana és a magasabb rendű állatokra, elsősorban Primatakra vonatkozó funkcionális anatómiai ismeretek, a humán embriológia ismeretei alapján. A somatologia és somatometria az élő ember morfológiai és antropometriai vizsgálatainak módszerei. Az életkorok humánbiológiája az emberi életkorok speciális humánbiológiai jellegzetességei, különös tekintettel a pre- és postnatalis növekedés szakaszára, a növekedésre ható belső és külső tényezőkre, a növekedési minta megvalósulására, illetve megvalósulhatóságára és a szekuláris trendre. A felnőttkori testalkati variációk és azok klasszifikációs lehetőségei. Az alkalmazott alkattan, a testalkat és a betegségek, a testalkat és a sport, a testalkat és a foglalkozási ártalmak, ergonómiai alkattan stb. Az időskor (involúciós kor) humánbiológiai változásai és ennek variációi. A stomatológiai, osteológiai és fiziológiai változások a ma élő népességeknél. Az egyes földrészek népességének kialakulása és kultúrája, etnológia és etnográfia, kulturális antropológia. A magyar népesség néprajza és folklórja. Mindezek a képzés összóraszámának 50%-át teszik ki. 5.2. Humán/populációgenetika A humángenetikai alapismeretek: az öröklődés alapjai, monogénes és polifaktoriális öröklődés, iker- és családvizsgálatok, statisztikai módszerek. A humán populációk variabilitása és vizsgáló módszerei. A vércsoportok (AB0, ABH, Lewis, P, Duffy stb. csoportrendszerek), a vörösvértestenzimek (G6PD,P) és szérum polimorfizmusok (Hp, Gm, transzferrin, proteáz inhibitor, pszeudokolinészter, alkilin foszfatáz stb.), polimorfizmusok, valamint a dermatoglypha. A humán citogenetikai, a klinikai genetikai, illetve evolúciós genetikai ismeretek. Az igazságügyi antropológia, a származásmegállapítás és személyazonosítás. Mindezek a képzés összóraszámának 15%-át teszik ki.

Source: https://magyarkozlony.hu/hivatalos-lapok/51d79f3241d32994c552fd03da07c3628e4193f8/dokumentumok/b70e75eaf47ec919faa74b4c04418f2f4d2972fd/letoltes